‘‘গারো পাহাড়ের গা গড়িয়ে একটি ঝর্না নেমে এসেছে। হয়তো এই পাহাড়ী ঝর্নার নামেই বাংলাদেেেশর উত্তর সীমান্তের পাহাড়ী জনপদটির নাম হয়েছে কর্ণঝোরা। ১৯৭১ এর অক্টোবরের শেষে এক অপরাহ্নে সেক্টর অধিনায়ক তাহের নিজে জীপ চালিয়ে আমাকে নিয়ে এলেন কর্ণঝোরায়। ভারত সীমান্তে জীপটি রেখে তিনি হেঁটে নেমে এলেন বাংলাদেশের এক অপরূপ ভূখণ্ডে। সমতল ভূমি পেয়ে পাহাড়ী ঝর্না বিস্তৃত হয়েছে। তখন হেমন্ত। তির তির স্বচ্ছ পানি বয়ে চলেছে। শুধু পায়ের পাতা ভেজে। আমরা হেটেই তা পার হলাম। তাহের বললেন, মুক্তিযুদ্ধ শুরুর বেশ আগে স্বপ্নে তিনি ঠিক এই জায়গাটি দেখেছেন। ছবির মতো পরিষ্কার তার মনে আছে। এই তো সেই ছবি। তাই সময় পেলেই তিনি কর্ণঝোরায় চলে আসেন। থাকেন কিছুটা সময়। ছবিটি দেখেন। অক্টোবরের সেই বিকেলে কোন যুদ্ধ ছিলনা। তাহের আমাকে নিয়ে এসেছেন স্বপ্নে দেখা এক স্বর্গীয় ভূমিতে। কর্ণঝোরার কথা বলতে বলতে তাহের যেন মাতৃভূমি বাংলার এক স্বপ্নের ভূবনে প্রবেশ করেন। পাহাড়ের গা ঘেসে সমতল ভূমি, ঝর্না, ছড়ানো বৃক্ষরাজী ও ছোট ছোট ঘরবাড়ী। অপরূপ ভূপ্রকৃতি। কী সুন্দর আমাদের বাংলাদেশ। স্বপ্নে দেখা কর্ণঝোরায় তাহের বারবার গিয়েছেন মাতৃভূমি বাংলাদেশেরই ছবি দেখার জন্য”।